次韵子瞻送陳睦龍圖出守潭州
作者：蘇轍
朝代：宋

paragraphs: 海上石橋餘折棟，大舶記君過鐵甕。
東行萬里若乘空，老蜃長鯨應入鞚。
波摇風卷卧不起，免教髀肉鞍磨痛。
歸來過我話艱苦，驚汗津津尚流汞。
海涯風物畫成圖，錯落天吳兼紫鳳。
至今想象隔人世，往往風濤吹晝夢。
長沙欲往厭飛楫，幸有千兵作迎送。
文章清逸世少比，科第崢嶸聲自重。
遠行屢屈衆所嘆，出祖誰攀車欲動。
明朝鼓角背王城，莫聽單于吹曉弄。